text: Esbjerg er blevet et vinderhold
  04 april 2013 kl. 18.35
  Esbjerg-spillerne er ved at få samme følelse, som i sidste års succesfulde færd i den næstbedste række.
  Selvtilliden er tårnhøj i superligaklubben Esbjerg, der har startet foråret med tre sejre og en uafgjort kamp.
  Inden kampen mod AGF i Aarhus fredag aften mærker træner Jess Thorup samme tro på tingene hos sine spillere som i den suveræne sæson i den næstbedste række sidste år.
  - De gode resultater giver en fantastisk tro på tingene, og vi er ved at opbygge den fornemmelse af, at vi kan vinde hver gang, som vi havde i Betsafe Ligaen - også selv om vi nu møder vanskeligere modstandere, siger Jess Thorup til klubbens hjemmeside.
  Vestjyderne er rykket lidt væk fra den truende nedrykningsstreg efter den fine forårsstart, der blev indledt med 2-1-sejren over netop AGF i begyndelsen af marts.
  - Kampen mod AGF gav os en god start på et vigtigt forår, og det har vist sig ikke at være en enlig svale, idet vi nu har erobret 10 af 12 mulige point, siger Jess Thorup.
  Han må se bort fra en af holdets største profiler, kantspilleren Jakob Ankersen, der har karantæne.
  Men også hjemmeholdet er svækket til fredagskampen. Stephan Petersen er ude i to-tre uger med den fiberskade, han pådrog sig i kampen mod Brøndby 2. påskedag.
  